Szám:1-7/2015. 11. sz. napirendi pont anyaga

**Előterjesztés**

**Zalaszentgrót Város Önkormányzat Képviselő-testületének**

**2015. május 28-i rendes ülésére**

**Tárgy:** Coca-Cola HBC Magyarország Kft. támogatásának átvétele

**Tisztelt Képviselő-testület!**

A Coca-Cola HBC Magyarország Kft. 2,6 millió forint összeg átadásával ez évben is támogatni kívánja Zalaszentgrót Város Önkormányzatát. Ezen támogatást - folytatva a 2013. évben megkezdett munkálatokat - az Önkormányzat játszóterek felújítására kívánja fordítani.

A játszóterek felújítása, bekerítése, környezetük kulturáltabb kialakítása és új játékok felállítása közös érdekünk, az eddigi eredmények, valamint a társadalmilag kiemelkedően hasznos cél okán mindenképpen indokoltnak tartom a fenti támogatás e célra való felhasználását.

A Magyarország helyi önkormányzatairól szóló 2011. évi CLXXXIX. törvény (a továbbiakban: Mötv.) 41. § (9) bekezdése értelmében *„A helyi önkormányzat képviselő-testülete az államháztartáson kívüli forrás átvételére és átadására vonatkozó rendelkezéseket rendeletben szabályozza.”* Az Mötv. 42. § 4. pontja alapján pedig az alapítványi forrás átadása és átvétele kivételével már nem áll fenn hatáskör átruházási tilalom az államháztartáson kívüli forrás átadása, illetve átvétele vonatkozásában.

A fentiek alapján Zalaszentgrót Város ÖnkormányzatKépviselő-testületének az önkormányzat 2015. évi költségvetéséről szóló 3/2015. (II. 13.) önkormányzati rendelete az alábbiak szerint rendelkezik az államháztartáson kívüli források átvételéről:

*20. §*

*/1/ „Az államháztartáson kívüli forrás végleges átvételéről a képviselő-testület dönt.*

*/2/ Az államháztartáson kívüli forrás átvételéről szóló megállapodást a polgármester köti meg.”*

A **Pénzügyi és Ügyrendi Bizottság** az előterjesztést a 2015. május 19-i ülésén megtárgyalta, a 45/2015. (V. 19.) számú határozatával elfogadta, és a Képviselő-testületnek elfogadásra javasolja.

Kérem a T. Képviselő-testületet, hogy az előterjesztést szíveskedjen megtárgyalni, majd azt követően fogadja el az alábbi határozati javaslatot.

**Határozati javaslat:**

Zalaszentgrót Város Önkormányzatának Képviselő-testülete úgy dönt, hogy a Coca-Cola HBC Magyarország Kft. által játszóterek felújítására felajánlott 2,6 millió forint összegű támogatást köszönettel elfogadja.

A Képviselő-testület felkéri a polgármestert a támogatási szerződés aláírására.

*Határidő:*2015. június 5.

*Felelős:* Baracskai József polgármester

**Zalaszentgrót**, 2015. május 22.

**Baracskai József**

polgármester

A határozati javaslat a törvényességi előírásnak megfelel.

**Dr. Simon Beáta**

jegyző